Aarhus V har gennem de seneste tre uger været præget af bandekrig med skyderier, ransagninger og over 100 anholdelser.

Konflikten er startet, fordi den berygtede københavnske bande, Loyal to Familia, forsøger at få fodfæste i byen med en ny Aarhus-afdeling, og det har en række grupperinger i Aarhus ifølge Østjyllands Politi forsøgt at modsætte sig.

Officielt er der kun én anden bande tilstede i Aarhus V, da Odense-banden Black Army udvidede med en afdeling i Aarhus i maj 2016, hvor unge mænd i Gellerup og Bispehaven begyndte at gå med de markante sorte BA-veste med AK47-logoet på ryggen.

Black Army i Aarhus har nu fået ny top-figur. Michael Chau har lagt et billede på sin facebookprofil iført en vest, hvor der på venstre bryst står Black Army, Vollsmose og Fear None. På højre bryst står vice-pres, Århus. På sin facebookprofil har den 25-årige også tilføjet BA til sit navn, så han åbenlyst viser tilknytningen til Black Army.

Michael Chau har siden februar i år vist sin relation til Odense-banden, da han i februar ændrede sit coverbillede på facebookprofilen til Black Armys logo med to krydsede AK47ere og teksten Black Army Denmark.

I kommentarsporet til billedet med vesten skriver flere "only one way" som er Black Armys motto.

Århus Stiftstidende har forsøgt at få en kommentar fra Michael Chau, men den 25-årige århusianer er ikke vendt tilbage på henvendelsen.

Østjyllands Politi har ingen kommentarer, da politiet ikke udtaler sig om enkeltpersoner.